CELEX: 62021CN0602
Language: lt
Date: 2021-09-28 00:00:00
Title: Byla C-602/21: 2021 m. rugsėjo 28 d. pareikštas ieškinys byloje Europos Komisija / Lenkijos Respublika

2021 12 6   
            
            
               LT
            
            
               Europos Sąjungos oficialusis leidinys
            
            
               C 490/24
            
         
      2021 m. rugsėjo 28 d. pareikštas ieškinys byloje Europos Komisija / Lenkijos Respublika
      
      (Byla C-602/21)
      (2021/C 490/25)
      Proceso kalba: lenkų
      
         Šalys
      
      
         Ieškovė: Europos Komisija, atstovaujama D. Milanowska, M. Noll-Ehlers
      
         Atsakovė: Lenkijos Respublika
      
         Ieškovės reikalavimai
      
      
                  —
               
               
                  Pripažinti, kad:
                  
                              1)
                           
                           
                              pareikalaudama iki 2024 m. liepos 18 d. parengti veiksmų planus vietovėms, kuriose leidžiamas triukšmo lygis neviršijamas, Lenkijos Respublika neįvykdė įsipareigojimų pagal 2002 m. birželio 25 d. Europos Parlamento ir Tarybos direktyvos 2002/49/EB dėl aplinkos triukšmo įvertinimo ir valdymo (1) 8 straipsnio 1 ir 2 dalis;
                           
                        
                              2)
                           
                           
                              nereikalaudama į veiksmų planus įtraukti įrašų apie konsultacijas su visuomene, surengtų pagal Direktyvos 2002/49 8 straipsnio 7 dalį, taip pat priemonių, kurių kompetentingos institucijos ketina imtis per artimiausius penkerius metus tyliosioms zonoms apsaugoti, Lenkijos Respublika neįvykdė įsipareigojimų pagal tos direktyvos V priedo 1 dalies septintą ir devintą įtraukas;
                           
                        
                              3)
                           
                           
                              neparengusi veiksmų planų dėl ieškinio A.3 priede nurodytų 20 pagrindinių geležinkelio linijų, Lenkijos Respublika neįvykdė įsipareigojimų pagal Direktyvos 2002/49 8 straipsnio 2 dalį;
                           
                        
                              4)
                           
                           
                              neparengusi veiksmų planų dėl ieškinio A.4 priede nurodytų 290 pagrindinių kelių, Lenkijos Respublika neįvykdė įsipareigojimų pagal Direktyvos 2002/49 8 straipsnio 2 dalį; ir
                           
                        
                              5)
                           
                           
                              nepateikdama veiksmų planų santraukų dėl ieškinio A.3 priede nurodytų 20 pagrindinių geležinkelio linijų ir ieškinio A.4 priede nurodytų 290 pagrindinių kelių, Lenkijos Respublika neįvykdė įsipareigojimų pagal Direktyvos 2002/49 10 straipsnio 2 dalį, siejamą su jos VI priedu.
                           
                        
            
                  —
               
               
                  Priteisti iš Lenkijos Respublikos bylinėjimosi išlaidas.
               
            
         Ieškinio pagrindai ir pagrindiniai argumentai
      
      Pirmajame pagrinde Komisija teigia, kad reikalavimas iki 2024 m. liepos 18 d. parengti veiksmų planus teritorijoms, kuriose leidžiamas triukšmo lygis neviršijamas, neužtikrina tinkamos šių teritorijų apsaugos ir reiškia, kad Lenkijos Respublika savo jurisdikcijai priklausančiose teritorijose neįvykdė įsipareigojimo parengti veiksmų planus triukšmo problemoms ir jo sukeliamoms pasekmėms valdyti bei triukšmui mažinti, o tai prieštarauja Direktyvos 2002/49 8 straipsnio 1 ir 2 dalims. Įgyvendinti šios direktyvos tikslus, t. y. išvengti aplinkos triukšmo kenksmingo poveikio pasekmių ir jas sumažinti, taip pat išlaikyti tinkamą aplinkos triukšmo lygį, galima tik parengus veiksmų planus ir tose teritorijose, kuriose ribinės triukšmo vertės neviršijamos.
      Antrajame pagrinde Komisija teigia, kad Lenkijos teisėje neužtikrinama, jog aplinkos apsaugos programoje taip pat būtų nurodytos tyliųjų zonų išsaugojimo priemonės, kaip reikalaujama Direktyvoje 2002/49. Lenkijos teisė šio reikalavimo neatitinka. Be to, Lenkijos teisės aktuose nereikalaujama, kad įrašai apie pagal Direktyvos 2002/49 8 straipsnio 7 dalį surengtas konsultacijas su visuomene būtų privalomai įtraukti į veiksmų planą. Pagal ustawa Prawo ochrony środowiska (Aplinkos apsaugos įstatymas) 119a straipsnio 5 dalį už atitinkamas zonas atsakingas maršalka tik privalo nustatyta tvarka rengti konsultacijas su visuomene. Vis dėlto teisės aktuose nėra įtvirtinta prievolės į veiksmų planą įtraukti įrašų apie konsultacijas su visuomene.
      Trečiajame pagrinde Komisija teigia, kad Lenkija neparengė veiksmų planų dėl 20 pagrindinių geležinkelio linijų, apie kurias anksčiau buvo pranešusi Komisijai kaip apie tokias linijas, todėl pažeidė Direktyvos 2002/49 8 straipsnio 2 dalį.
      Ketvirtajame pagrinde Komisija tvirtina, kad Lenkija neparengė veiksmų planų dėl 290 pagrindinių kelių, apie kuriuos anksčiau buvo pranešusi Komisijai kaip apie tokius kelius, todėl pažeidė Direktyvos 2002/49 8 straipsnio 2 dalį.
      Penktajame pagrinde Komisija teigia, kad Lenkija nepateikė veiksmų planų santraukų dėl 20 pagrindinių geležinkelių linijų ir 290 pagrindinių kelių, todėl pažeidė Direktyvos 2002/49 10 straipsnį.
      
         (1)  OL L 189, 2002, p. 12; 2004 m. specialusis leidimas lietuvių k., 15 sk., 7 t., p. 101.